CELEX: 32017D1239
Language: bg
Date: 2017-07-06 00:00:00
Title: Решение за изпълнение (ЕС) 2017/1239 на Комисията от 6 юли 2017 година относно признаването на Етиопия по силата на Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица (нотифицирано под номер C(2017) 4555) (Текст от значение за ЕИП. )

8.7.2017   
            
            
               BG
            
            
               Официален вестник на Европейския съюз
            
            
               L 177/43
            
         РЕШЕНИЕ ЗА ИЗПЪЛНЕНИЕ (ЕС) 2017/1239 НА КОМИСИЯТА
   от 6 юли 2017 година
   относно признаването на Етиопия по силата на Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица
   
      
         (нотифицирано под номер C(2017) 4555)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19, параграф 3 от нея,
   като има предвид, че:
   
               (1)
            
            
               Съгласно Директива 2008/106/ЕО държавите членки могат да признават чрез потвърждаване съответните свидетелства на морските лица за правоспособност или професионална компетентност, издадени от трети държави, при условие че съответната трета държава е призната в това отношение от Комисията. Посочените трети държави трябва да отговарят на всички изисквания на Конвенцията на Международната морска организация за вахтената служба и нормите за подготовка и освидетелстване на моряците от 1978 г. (Конвенцията STCW).
            
         
               (2)
            
            
               С писма съответно от 9 януари 2014 г. и 5 ноември 2014 г. Люксембург и Кипър поискаха признаването на Етиопия. Въз основа на посочените искания Комисията се свърза с органите на Етиопия с оглед да извърши оценка на техните системи за обучение и освидетелстване, за да провери дали Етиопия отговаря на всички изисквания на Конвенцията STCW и дали са взети подходящи мерки за предотвратяването на измами, свързани със свидетелствата. Беше обяснено, че оценката ще се основава на резултатите от инспекция за установяване на фактите, проведена от експерти на Европейската агенция по морска безопасност (Агенцията) в Етиопия.
            
         
               (3)
            
            
               Въз основа на резултатите от инспекцията, проведена през октомври 2015 г., Комисията извърши оценка на системата за обучение и освидетелстване в Етиопия. В оценката си Комисията установи някои проблеми, които трябваше да бъдат разрешени от органите на Етиопия, включително пропуски във връзка с одобрението на програмите и съдържанието на учебните курсове, обучението на борда и режимите за освидетелстване и одобрение.
            
         
               (4)
            
            
               През май 2016 г. органите на Етиопия представиха доброволен план за корективни действия, който впоследствие бе допълнен през юли, октомври и декември 2016 г.
            
         
               (5)
            
            
               По-специално Етиопия прие ново законодателство, с което се разрешават установените в оценката на Комисията пропуски във връзка с национални разпоредби, актуализират се процедурите по качеството в рамките на администрацията и институциите за морско образование, както и учебните планове и програмите за обучение на институциите за морско образование.
            
         
               (6)
            
            
               Въз основа на цялата налична информация Комисията заключи, че органите на Етиопия са предприели мерки за привеждане на системата на държавата за обучение и освидетелстване на морските лица в съответствие с изискванията на Конвенцията STCW, за което бяха предоставени и подходящи писмени доказателства.
            
         
               (7)
            
            
               През април 2017 г. Комисията представи на органите на Етиопия доклад за оценката, който се основава на резултатите от инспекцията от октомври 2016 г. и взема предвид актуализирания план за корективни действия.
            
         
               (8)
            
            
               Крайният резултат от оценката показва, че Етиопия отговаря на изискванията на Конвенцията STCW и е разрешила всички установени пропуски, като държавата е предприела подходящи мерки, за да предотвратява измами във връзка със свидетелствата.
            
         
               (9)
            
            
               На държавите членки беше предоставен доклад за резултатите от оценката.
            
         
               (10)
            
            
               Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
            
         ПРИЕ НАСТОЯЩОТО РЕШЕНИЕ:
   Член 1
   По смисъла на член 19 от Директива 2008/106/ЕО Етиопия се признава по отношение на системите за обучение и освидетелстване на морските лица.
   Член 2
   Адресати на настоящото решение са държавите членки.
   
      Съставено в Брюксел на 6 юли 2017 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 323, 3.12.2008 г., стр. 33.